
„Pas cu pas” în războiul lor... 

Data: 1 aprilie 2024 

Şi nu, nu „înspre” războiul lor, ca un fel de amânare a inevitabilului şi dezastrului, ci de-a dreptul în el... Şi oare cât va mai dura să 
realizăm că nu ieşirea din UE este adevăratul subiect al chestionării rostului, rolului şi poate chiar a prezenţei noastre în viitor (dar, deja, 


fără componenta „arhaică” a perenităţii)?... Când vom realiza faptul că subiectele reale, cruciale, sunt întotdeauna acelea care nu se pun 


nici măcar în acronime în discursurile publice şi în media, de oricare formă, orice fel şi orice „aducţiune” politic-guvernamentală ar fi 


acestea?!... Când vom recunoaşte cu propriile minţi că, în conjunctura contemporană (şi nicidecum doar în cea 
„actuală”, pentru că nu de ieri ni s-au împletit zăbrelele), mai importantă va fi poate ieşirea din alianţa militară, 
acolo trebuind să vizualizăm adevărata noastră eliberare ca „roexit”... Pentru că sceneta personajului de ţară 
„candidând” la şefia NATO nu viza persoana în sine, nici măcar ca simulare a unui joc de rol de „comunicator” 
pentru deciziile altora, ci ţara din care să provină aceasta... Pentru a aduce la scenă, în teatrul de război, însăşi 


ţara, nu şeful de stat impulsionat dinspre jocurile de culise... 


Astfel, nu ideea alocări şefiei de alianţă pe gulerul alb al unui candidat din Europa de Est a fost esenţa... Ci ţara 
din acel Est, una gata „tăbăcită” (economic, industrial, agrar, pauperizată la propriu) pentru postul de miel de sacrificiu... Pentru că 
„următorul” front de război nu va mai fi în Ucraina... Şi nu doar pentru că Ucraina va cere asta... Ci pentru că UE va decide astfel, 
protejând ceea ce în nici doi ani a devenit noul „motor” economic, având astăzi o creştere de ţară care, nu doar că este de trei ori mai mare 
ca a noastră (a celor prea săraci pentru a-şi impune dreptul de a nu se mai vine ieftin, nu?!), dar începe să-i pună în umbră pe ceilalți 
membri ai UE... Pe cei ce astăzi se dau bolnavii economici ai Europei... Or, când Ucraina va fi chiar un motor economic al Europei, nimeni 


nu va mai permite ca pe teritoriul ei (agrar şi din nou în dezvoltarea industrială) să mai intre tăvălugul distrugerilor... 


Care va fi statul estic sacrificat?... O întrebare cu răspuns aproape inclus... Pentru că nu ridici fabrici de pulberi de muniții acolo unde 
logistica trimiterii pe front ar fi prea complicată, costisitoare, riscantă... Şi nu imporţi maşinării pentru lupte terestre pentru a le trimite 
apoi spre liniile de front aflate la mii de kilometri... Faci toate acestea când vrei să conturezi prin ele chiar linia de front... Iar când proprii 
tăi guvernanți şi şefi de arme vorbesc despre disponibilitatea de a transforma o parte a ţării într-o uriaşă bază militară, când guvernanţii 
statelor UE care au „intrat” brusc în recesiune, pentru a permite Ucrainei să fure startul spre rolul de motor economic european de mâine 
(Germania vorbind despre o recesiune, în mod real superficială, dar suficientă pentru a-şi justifica temporizarea activelor economice, 
Franța mimând şi ea brusca înmuiere a mecanismelor sale economice, Olanda şi Irlanda, la rândul lor motoarele creşterii economice până 
acum, „stagnând”, iar Italia anunțând o împotmolire a creşterii sub un procent), strategia politico-militară europeană este clară... Mai ales 
când toate aceste state pun pe masă şi o nouă înţelegere prin care lasă loc dezvoltării economice a Ucrainei, inclusiv prin continuarea 
acordării de scutiri vamale ba chiar extinderea listei cu produse şi mărfuri scutite... (Şi cum se face, iată, iară Occidentul „neputincios”, 


aidoma vechii trădări a Estului, nu?!)... 


Şi este o intrare în război, „pas cu pas”... Dar mult prea mulţi nu vor să vadă realitatea... Nici măcar acum, când NATO a decis, într-o 
interpretare „germanică” a dreptului internaţional, că un stat membru poate trimite trupe în Ucraina (devenind practic parte activă în 
războiul cu Rusia), fără a se activa Art. 4 din Tratat... Adică, fără ca Alianţa să devină automat parte în conflict, decizându-se astfel 
„dreptul” unilateral al unui astfel de stat de sacrificiu de a-şi asuma un angajament militar (impus)... Acel stat care va avea şi fabrici de 
muniţie, aproape sau chiar în interiorul perimetrului de front (în care linia iniţială de front să devină tot mai... tangentă), dar şi un import 


continuu de armament... Precum obuzierele autopropulsate achiziţionate din Coreea de sud printr-un contract pe cinci ani... 


Cinci ani care nu înseamnă doar cât ar mai putea dura războiului din, apoi, „de pe lângă” Ucraina, ci timpul necesar mutării frontului, 


evident, pentru a fi protejat motorul economic al Europei de mâine... 

